
Projektas


LIETUVOS RESPUBLIKOS SEIMAS


NUTARIMAS
DĖL LIETUVOS RESPUBLIKOS PIRMININKAVIMO EUROPOS SĄJUNGOS TARYBAI 2027 METAIS

2025 m.                   d. Nr. XV-
Vilnius

Lietuvos Respublikos Seimas,
atsižvelgdamas į tai, kad Lietuvos Respublikos pirmininkavimas Europos Sąjungos Tarybai 2027 metais dabartinėje geopolitinio nestabilumo, saugumo iššūkių ir globalių transformacijų aplinkoje įgyja ypatingą politinę ir strateginę reikšmę kaip galimybė sustiprinti Lietuvos Respublikos vaidmenį Europos Sąjungoje ir konstruktyviai prisidėti prie Europos Sąjungos politikos formavimo ir įgyvendinimo, Europos Sąjungos vienybės, atsparumo, strateginio savarankiškumo, teisės viršenybės, žmogaus teisių apsaugos ir demokratinių vertybių stiprinimo;
pabrėždamas Lietuvos Respublikos Seimo 2025 m. sausio 14 d. rezoliucijoje Nr. XV-102 „Dėl Lietuvos Respublikos užsienio ir saugumo politikos tęstinumo“ įtvirtintą tikslą siekti plataus politinio sutarimo dėl veiklos prioritetų ir sklandaus valstybės institucijų darbo Lietuvos Respublikai rengiantis ir 2027 metais pirmininkaujant Europos Sąjungos Tarybai;
siekdamas užtikrinti koordinuotą ir kryptingą Seimo dalyvavimą rengiantis antrajam Lietuvos Respublikos pirmininkavimui Europos Sąjungos Tarybai 2027 metais bei skatinti nacionalinį ir tarptautinį bendradarbiavimą ir aktyvų parlamentinį indėlį į Europos Sąjungos politikos formavimą;
įvertinęs patirtį, įgytą Lietuvos Respublikai rengiantis pirmajam Lietuvos Respublikos pirmininkavimui Europos Sąjungos Tarybai 2013 m. ir pirmininkavimo metu;
apsvarstęs Lietuvos Respublikos Vyriausybės pateiktas Lietuvos Respublikos pirmininkavimo Europos Sąjungos Tarybai 2027 metais prioritetines sritis; 
įvertinęs tai, kad Lietuvos Respublikai pirmininkaujant Europos Sąjungos Tarybai ypatingas dėmesys bus skiriamas deryboms dėl naujos daugiametės Europos Sąjungos finansinės programos, turinčios lemiamą reikšmę Europos Sąjungos ilgalaikės politikos krypčiai ir Lietuvos Respublikos interesams, nutaria:

1 straipsnis.
Nustatyti, kad Lietuvos Respublikos pirmininkavimo Europos Sąjungos Tarybai 2027 metais pagrindinis tikslas – užtikrinant efektyvų ir sklandų Europos Sąjungos Tarybos darbą, derinant pirmininkaujančio Europos Sąjungos Tarybai valstybių (Airijos, Lietuvos, Graikijos) trejeto (toliau – pirmininkaujantis trejetas) ir visos Europos Sąjungos interesus bei politinius prioritetus, atsižvelgiant į iššūkius, kylančius Europos ir pasaulio saugumui, ekonomikai, technologijų, klimato ir demokratijos srityje, prisidėti prie Europos Sąjungos atsparumo, vienybės, strateginio savarankiškumo, konkurencingumo ir demokratinių vertybių stiprinimo.

2 straipsnis.
Iš esmės pritarti Lietuvos Respublikos Vyriausybės siūlomoms Lietuvos Respublikos pirmininkavimo Europos Sąjungos Tarybai prioritetinėms sritims, kurios derinamos su kitų pirmininkaujančio trejeto valstybių pirmininkavimo planais, ir siūlyti jas patikslinti bei išdėstyti taip:
1)	Europos Sąjungos ir euroatlantinės erdvės saugumo ir gynybos stiprinimas, užtikrinant visapusę paramą Ukrainai, tvarų Europos Sąjungos gynybos pramonės augimą ir tinkamą gynybos finansavimą, įskaitant naujų Europos Sąjungos finansinių instrumentų, kuriais būtų remiamas gynybos pajėgumų stiprinimas, kūrimą;
2)	Europos Sąjungos plėtra, parama europinių vertybių plėtrai ir puoselėjimui kaimynystėje ir taisyklėmis grindžiamos tarptautinės tvarkos išsaugojimas;
3) Europos Sąjungos konkurencingumas, skatinant inovacijas ir stiprinant Europos Sąjungos technologinį pranašumą, tvarumas ir ekonomikos atsparumas bei poreikius atliepiantis daugiametis Europos Sąjungos biudžetas;
4) vidaus saugumas, parengtis ir Europos Sąjungos demokratijos atsparumas, įskaitant veiksmingą migracijos ir išorės sienų valdymą, taip pat bendros Europos istorinės atminties puoselėjimą ir kovą su istorijos klastojimu;
5) socialinio saugumo stiprinimas, atliepiant demografinius iššūkius ir didinant visuomenės atsparumą ilgalaikių pokyčių kontekste.

3 straipsnis.
1. Numatyti, kad Lietuvos Respublikos pozicijos, susijusios su Europos Sąjungos Tarybos darbotvarkės klausimais Lietuvos Respublikos pirmininkavimo Europos Sąjungos Tarybai 2027 metais laikotarpiu, svarstomos Seime ir išvados dėl jų priimamos Seimo Europos reikalų komitete ir Užsienio reikalų komitete iš anksto, prieš atitinkamų klausimų svarstymą Europos Sąjungos Tarybos parengiamuosiuose formatuose.
2. Prašyti Lietuvos Respublikos Vyriausybės:
1) iki 2026 m. rugsėjo 10 d. pateikti Seimui atskirų politikos sričių Lietuvos pirmininkavimo Europos Sąjungos Tarybai programos klausimų sąvadą (toliau – Sąvadas), kuriame būtų įvardyti Europos Sąjungos darbotvarkės klausimai pagal Europos Sąjungos Tarybos formatus, ir Sąvade numatytų klausimų aprašus (toliau – Aprašas), nurodant atitinkamo klausimo kontekstą, aktualumą Lietuvos Respublikai, svarbiausius interesus ir probleminius aspektus, Lietuvos Respublikos poziciją ir galimą derybinį lankstumą bei siektinus pirmininkavimo Europos Sąjungos Tarybai tikslus ir uždavinius;
2) Lietuvos Respublikos pirmininkavimo Europos Sąjungos Tarybai 2027 metais laikotarpiu informuoti Seimo Europos reikalų komitetą ir Seimo Užsienio reikalų komitetą apie Europos Sąjungos Tarybos posėdžių darbotvarkes;
3) pristatyti Seimui Lietuvos Respublikos Vyriausybės patvirtintą Lietuvos Respublikos pirmininkavimo Europos Sąjungos Tarybai 2027 metais programą.
3. Pavesti Seimo Europos reikalų komitetui:
1) gautus Sąvadą ir Aprašus perduoti svarstyti Seimo komitetams pagal kompetenciją; 
2) įvertinus Sąvadą, Aprašus ir Seimo specializuotų komitetų išvadas, kartu su Seimo Užsienio reikalų komitetu priimti išvadą dėl Lietuvos Respublikos pirmininkavimo Europos Sąjungos Tarybai 2027 metų darbotvarkės klausimų ir pateikti ją Lietuvos Respublikos Vyriausybei;
3) užtikrinti, kad pirmininkavimo Europos Sąjungos Tarybai 2027 metais laikotarpiu atsižvelgiant į Europos Sąjungos Tarybos darbotvarkės pokyčius parengti nauji arba pakeisti Aprašai būtų svarstomi Seime nuolat, jų svarstymą ir išvadų priėmimą organizuojant šios dalies 2 punkte ir šiame punkte nustatyta tvarka, mutatis mutandis taikant Seimo statuto 27¹ skirsnio nuostatas.

4 straipsnis.
1.	Pažymėti, kad pirmininkavimas Europos Sąjungos Tarybai parlamentiniu matmeniu įpareigoja Seimą surengti Europos Sąjungos reikalų parlamentinių komitetų konferencijos (COSAC) pirmininkų susitikimą ir plenarinį posėdį, Tarpparlamentinės bendros užsienio ir saugumo politikos (BUSP) bei Bendros saugumo ir gynybos politikos (BSGP) konferenciją, Tarpparlamentinę stabilumo, ekonomikos koordinavimo ir valdysenos Europos Sąjungoje konferenciją, Europolo jungtinės parlamentinės kontrolės grupės posėdį ir, esant pagrįstam poreikiui, kitus tarpparlamentinius renginius.
2.	Nustatyti, kad Seimo Europos reikalų komitetas koordinuoja Seimo pirmininkavimo Europos Sąjungos Tarybai parlamentiniu matmeniu įgyvendinimą ir atsižvelgęs į Seimo komitetų siūlymus teikia Seimo valdybai rekomendaciją dėl pirmininkavimo Europos Sąjungos Tarybai parlamentiniu matmeniu renginių.

Seimo Pirmininkas

Teikia:









